***Villa Medusa*** er en norsk reality-serie som gikk tre sesonger på TVNorge fra 2000 til 2001. Programleder var Tina B. Christensen.

*Villa Medusa* var blant de første reality-seriene som gikk på norsk TV. Det var en norsk versjon av en svensk serie med samme navn som hadde gått siden 1999. Programmet var populært i starten, men i tredje sesong falt mange av seerne i fra.

Konsept
-------

Konseptet, som var svensk, gikk ut på at åtte personer skulle bo sammen på et feriested i fem uker, uten penger, kredittkort og mobiltelefon. Oppdraget var å tjene penger til å betale oppholdet osv. Hvordan pengene ble hentet inn var avhengig av deltakernes kreativitet. Alt de tjente gikk i en felleskasse, og alle deltakerne måtte være enige om hvordan pengene skulle fordeles. 

I slutten av hver episode møttes deltakerne til et stormøte hvor de gav hverandre poeng. En hvit kamel gav ett pluss-poeng mens en svart kamel gav ett minus-poeng. De som i finalen hadde flest hvite kameler hadde størst sjanse til å vinne premien på 100 000 kr. 

Alle fra 20 til 35 år kunne søke om å delta i programmet.

Første sesong ble innspilt på Gran Canaria i januar-februar 2000.

Seertall
--------

Første sesong hadde et seersnitt på 226 000 og ble det nest mest sette programmet på TVNorge i 2000. Det gikk enda bedre for andre sesong som hadde et seersnitt på 236 000. I tredje sesong falt imidlertid seertallene betydelig og ble liggende på 177 000. De svake tallene for tredje sesong førte til at programmet ble nedlagt.

Andre versjoner
---------------

*Villa Medusa* har svensk opphav og ble utviklet av Hasse Aro i produksjonsselskapet Strix Television. 

Den svenske versjonen gikk fem sesonger på Kanal 5 og ble sendt i perioden 1999 til 2001. Den ble også produsert en dansk versjon som gikk i to sesonger på TV Danmark i 1999 og 2000.

Deltakere og innspillingssted
-----------------------------

|  |  |  |
| --- | --- | --- |
| Sesong 1 (vår 2000)* Ingvild Braathen (vinner) (f. 1979) (Son)
* Jeppe Havig-Gjelseth (finalist) (f. 1974) (Oslo)
* Nina Oddby (f. 1973) (Oslo)
* Kjetil Eliassen (f. 1977) (Oslo)
* Martin Giæver (f. 1979) (Oslo)
* Mathilde Hartviksen (f. 1978) (Oslo)
* Håvard Lunde (f. 1970) (Oslo)
* May Britt Renée Nohre (f. 1964) (Rena)
* Sted: Gran Canaria
 | Sesong 2 (høst 2000)* Lars Sune Haugen (vinner) (f. 1972)
* Anne Dalaker (f. 1975)
* Simen Eivindson Haugberg (f. 1977)
* Marius Brodin Hansen (f. ca. 1977)
* Solfrid Karadas (f. 1976)
* Cathrine Martinsen (f. 1975)
* Thomas Oen (f. 1979)
* Linn Cecilie Rydland Andresen (f. 1979)
* Sted: Rimini i Italia.
 | Sesong 3 (høst 2001)* Siw Iren Bergstad (vinner) (f. 1968) (Bergen)
* Tuva Jorfald (finalist) (f. 1978) (Asker)
* Krister Nekstad (finalist) (f. 1976) (Tingvoll)
* Aragon Appelbom (f. 1975) (Tromsø)
* Gunvor Østgaard (f. 1978) (Børsa, Skaun)
* Ken Gøran Pedersen (f. 1975) (Lakselv)
* Ingeborg Castillo-Rydsaa (f. 1974) (Molde)
* Raymond Sandvik (f. 1975) (Stord)
* Sted: Bequia i Karibia.
 |

Trivia
------

I mars 2000 ble en drapsdømt rømling gjenkjent da han opptrådte i en episode av serien. Vedkommende ble i 1995 idømt 14 års fengsel for drap på en mann på Stena Saga. Han skal ha rømt høsten 1999 etter en permisjon fra Ila Kretsfengsel. Han arbeidet på en bar som ble benyttet som innspillingssted.

May Britt Renée Nohre, en av de som ble mest kjent fra serien, deltok også i reality-serien *Den siste viking*, da med etternavnet Dale.

Se også
-------

* Oversikt over norske Reality-TV-serier

Referanser
----------

1. ↑  Dagbladet - Tina B. Christensen (23.3.2000)
2. 1 2  Aftenposten – Slutt for Villa Medusa (12.12.2001)
3. ↑  Aftenposten aften – På TV i kveld (21.9.2000, s.62)
4. ↑  Dagbladet - Full krig om kikkerne (8.3.2001)
5. ↑  Dagbladet – Farmen og 71 grader nord vinner høstens reality-krig (17.10.2001)
6. ↑  Steffensen, Christian (14. mai 2000). «Medusa-Ingvild og Brisbane». *dinside.no* **(norsk)**. Besøkt 15. juni 2022.
7. 1 2 3 4 5 6 7  Aftenposten Aften - Her er Medusa-gjengen (2.3.2000, s.46-47)
8. ↑  VG - «Medusa»-vinner med fjellfetisj (24.11.2000)
9. 1 2 3 4 5 6 7  Dagbladet - Medusas nye bitch? (5.8.2000)
10. 1 2 3 4 5 6 7 8  Aura avis - Krister deltar i Villa Medusa (14.9.2001)
11. ↑  Dagbladet - Vant og forsvant (15.7.2002)
12. ↑  Aftenposten morgen – (6.3.2000, s.12)
13. ↑  VG - Slik ser «Villa Medusa»-dronningen ut i dag (10.2.2014)